
Biroul Permanent

al

Camerei  Deputaţilor

Vă înaintăm, alăturat, raportul suplimentar asupra propunerii legislative pentru instituirea impozitului anual asupra averii, cu care comisia noastră a fost sesizată în fond cu adresa Biroului Permanent nr. PLx. 580 din 9 noiembrie 2010.
	PREŞEDINTE,

Eugen NICOLĂESCU

RAPORT SUPLIMENTAR
asupra propunerii legislative pentru instituirea

 impozitului anual asupra averii
Cu adresa nr. Plx.580  din 9 noiembrie 2010, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu Propunerea legislativă pentru instituirea  impozitului anual asupra averii.
Comisia pentru buget, finanţe şi bănci a analizat actul normativ în şedinţa din data de 14 noiembrie 2011 şi a transmis Plenului Camerei Deputaţilor raportul cu nr. 22/544 din 15.11.2011.

În şedinţa din data de 19 iunie 2012, în temeiul art. 70 din Regulamentul Camerei Deputaților, republicat, cu modificările și completările ulterioare, Camera Deputaților a hotărât retrimiterea la comisie a acestui act normativ în vederea depunerii unui nou raport suplimentar.

Ulterior, Comisia a fost sesizată de către Biroul Permanent al Camerei Deputaţilor cu adresa nr. PLx 580 din 19 iunie 2012.

În şedinţa din data de 01.08.2012, Comisia a reexaminat propunerea legislativă pentru instituirea  impozitului anual asupra averii şi a propus menținerea punctului de vedere exprimat în raportul inițial, adică supunerea spre dezbaterea şi adoptarea Plenului Camerei Deputaţilor a unui raport de respingere.
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere avizul favorabil al Consiliului Legislativ, cu observaţii şi propuneri, transmis cu adresa nr.454/19.04.2010, avizul negativ al Comisiei juridice, de disciplină şi imunităţi și punctul de vedere negativ al Guvernului transmis cu nr.85149/12.10.2012.
Prezenta propunere legislativă are ca obiect de reglementare instituirea, precum şi modul de calcul şi de plată a impozitului anual asupra averii persoanelor fizice rezidente pentru bunurile şi veniturile deţinute, respective realizate în ţară şi în străinătate a căror valoare cumulată depăşeşte 500.000 euro, precum şi asupra averii persoanelor fizice nerezidente pentru bunurile şi veniturile deţinute, respectiv realizate în România a căror valoare cumulată depăşeşte 500.000 euro. 
În raport de obiectul şi conţinutul reglementării, propunerea legislativă  face parte din categoria legilor organice, potrivit art. 76 din Constituţia României, republicată.

Raportul comisiei a fost adoptat cu majoritate de  voturi.
Propunerea legislativă a fost respinsă de Senat în şedinţa din data de 16 noiembrie 2010, în calitate de primă Cameră sesizată.

Propunerea legislativă potrivit prevederilor art. 75 alin.(1) din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă pentru instituirea impozitului anual asupra averii, în şedinţa din data de 24 octombrie 2012 și propune un raport suplimentar de respingere deoarece:

· Guvernul României , așa cum s-a angajat și în Scrisoarea de intenție semnată cu Fondul Monetar Internațional, va revizui baza de stabilire a impozitelor pe proprietate, mai ales, în ceea ce privește evaluarea și impozitarea clădirilor, astfel încât valoarea acestora să fie cât mai apropiată de valoarea lor de piață, ceea ce va determina majorări substanțiale ale veniturilor bugetelor locale și o creștere a autonomiei financiare a unităților administrativ-teritoriale;
· Precizăm că, potrivit legislației fiscale în vigoare, persoanele fizice care realizează venituri sau dețin bunuri datorează impozit în conformitate cu prevederile Codului Fiscal, iar adoptarea inițiativei legislative ar conduce la instituirea unui paralelism legislativ generând dificultăți în aplicare;

· Modificările de abordare a fiscalizării proprietăților și veniturilor trebuie să facă obiectul Codului fiscal și să se circumscrie actualei strategii de politică fiscală a Guvernului.

	PREŞEDINTE,

Eugen NICOLĂESCU
	SECRETAR,

Nicolae BUD


Consilier parlamentar, Luminița Ghiorghiu

